**IHM-úthlutun vegna 2020**

FLÍ - Félag leikstjóra á Íslandi auglýsir eftir umsóknum um greiðslur úr IHM-sjóði leikstjóra. Greiðslur þessar eru bætur fyrir *eintakagerð til einkanota* af upptökum á verkum leikstjóra í hljóðvarps- og sjónvarpsmiðlum á Íslandi.

Rétt til umsókna eiga leikstjórar verka sem flutt voru í sjónvarps- og hljóðvarpsmiðlum árið 2020. Rétturinn einskorðast ekki við félagsmenn í FLÍ, heldur gildir um alla leikstjóra sem eiga höfundarétt á sviðssettu/leikstýrðu efni sem hefur verið flutt í hljóðvarpi og sjónvarpi á þessu árabili og fellur undir eintakagerð eins og henni er lýst í 11. gr. höfundalaga nr. 72/1972\*:

***11. gr.*** *Heimilt er einstaklingum að gera eintök af birtu verki til einkanota eingöngu, enda sé það ekki gert í fjárhagslegum tilgangi. Ekki má nota slík eintök í neinu öðru skyni. [ … ]
Höfundar verka, sem hefur verið útvarpað, hafa verið gerð aðgengileg almenningi þannig að hver og einn getur fengið aðgang að verkinu á þeim stað, á þeirri stundu og með þeim búnaði er hann sjálfur kýs eða hafa verið gefin út á hljóðriti eða myndriti, eiga rétt á sanngjörnum bótum vegna eftirgerðar verkanna til einkanota. Bæturnar skulu greiðast árlega til samtaka höfundaréttarfélaga með fjárveitingu samkvæmt fjárheimild í fjárlögum. Greiðslan skal fela í sér sanngjarnar bætur fyrir eftirgerð framangreindra verka til einkanota og miðast við […] hlutfallstölur af tollverði á böndum, diskum, plötum eða öðrum þeim geymslumiðlum, í hvaða formi sem er, sem taka má upp á hljóð eða myndir hliðrænt eða stafrænt sem og af tækjum sem eru ætluð til slíkrar upptöku til einkanota sem flutt eru inn eða framleidd hér á landi á næstliðnu ári…*

Sjá umsóknareyðublað og reglur um úthlutunina á heimasíðu félagsins www.leikstjorar.is undir flipanum SAMNINGAR og síðan IHM.

Til úthlutunar fyrir 2020 eru kr. 2.292.774-

​

Mikilvægt er að fylla umsóknareyðublaðið út með öllum þeim upplýsingum sem beðið er um til að flýta fyrir úrvinnslu gagna. Aðeins rétt útfylltar umsóknir verða afgreiddar. Vinsamlegast sendið útfyllt umsóknareyðublöð til: FLÍ – Félag leikstjóra á Íslandi, Lindargötu 6, 101 Reykjavík

eða með tölvupósti á leikstjorar@leikstjorar.is

​

Umsóknarfrestur fyrir greiðslur úr IHM sjóði FLÍ er til **31. desember 2021.** Ekki er tekið við umsóknum eftir þann tíma.

\* <https://www.althingi.is/lagas/nuna/1972073.html>

 **Reglur um bætur til leikstjóra vegna eintakagerðar til einkanota**

1. **gr. Lagastoð og gildissvið.**Reglur þessar eiga sér stoð í 11. grein höfundalaga nr. 73/1972 og varða greiðslur til leikstjóra sem eiga höfundarétt að leiknu/leikstýrðu dagskrárefni í hljóðvarpi og sjónvarpi, skv. nánari skilgreiningu í 4. gr. Félag leikstjóra á Íslandi (FLÍ) tekur við greiðslum frá Innheimtumiðstöð rétthafa (IHM). Greiðslur frá IHM skiptast milli aðildarfélaga í tilteknum hlutföllum og koma 2,5% í hlut FLÍ. Hlut FLÍ er svo úthlutað til leikstjóra sem gera tilkall til bóta í samræmi við reglur þessar.
2. **gr. Réttur til greiðslu.**Réttur til greiðslu er bundinn því að viðkomandi verki hafi verið útvarpað eða sjónvarpað og þannig gert aðgengilegt almenningi að hægt sé að gera nýtt eintak af verkinu. Rétturinn nær til leikstjórnar verka sem flutt hafa verið í hljóðvarpi og sjónvarpi og/eða gerð aðgengileg á efnisveitum, í sarpi og hlaðvarpi. Verkin sem um ræðir eru leikverk í fullri lengd eða hlutar úr slíkum verkum, stakir þættir eða dagskrár, leikin atriði í samsettum dagskrám og leikstjórn talsetninga erlendra kvikmynda og sjónvarpsefnis. Séu fleiri en einn leikstjóri að sama verki, skiptist réttur til úthlutunar eftir samkomulagi þeirra. Ef samkomulag næst ekki um skiptingu fer um hana samkvæmt ákvörðun stjórnar FLÍ.
3. **gr. Auglýsing um úthlutun og skráningarupplýsingar.**Árlega skal auglýsa fyrirhugaða úthlutun í fjölmiðli sem hefur almenna dreifingu, í félagspósti FLÍ og á vefsíðu og samfélagsmiðlum á vegum FLÍ. Leita skal eftir skráningarupplýsingum rétthafa, sem telja sig eiga rétt til úthlutunar en hafa ekki áður skráð upplýsingar sínar eða fengið úthlutað úr sjóðnum. Skráningarupplýsingar á þar til gerðu eyðublaði skulu innihalda fullt nafn rétthafa, og umboðsmanns ef því er að skipta, kennitölu rétthafa og umboðsmanns, netföng og heimilisföng aðila og reikningsnúmer hjá íslenskri bankastofnun. Skipti fleiri en einn rétthafi með sér greiðslum vegna tiltekins verks, ber að geta hlutfalls höfundar í hverju verki fyrir sig. Í auglýsingu skal þess getið að réttur til úthlutunar skv. 2. gr. sé án tillits til félagsaðildar. Frestur til að skila inn umsókn og skráningarupplýsingum skal vera þrjár vikur frá birtingu auglýsingar
4. **gr. Skipting.**

Því fé sem FLÍ veitir móttöku frá IHM skal úthluta til leikstjóra, sem sækja um og hafa, skv. upplýsingum frá ljósvakamiðlum, leikstýrt verkum sem flutt hafa verið í dagskrá miðlanna á liðnu starfsári. Skal eftirfarandi skipting ráða vægi verka við úthlutun:

Leiksýning í sjónvarpi fullri lengd og beinni úts. af sviði 5 einingar

Leiksýning í fullri lengd tekin upp á sviði en send út síðar 5 einingar

Leiksýning í sjónvarpi að 50 mín. beinni eða send út síðar 3 einingar

Leikinn þáttur eða sviðssett dagskrá í sjónv. að 40 mín. 3 einingar

Brot úr leiksýningum, þáttum eða dagskrám að 15 mín. 1 eining

Annað leikið efni, t.d. útgefið á diskum að 15 mín. 1 eining

Útvarpsleikrit, frumflutt eða endurflutt að 1 klst. 2 einingar

Útvarpsleikrit, frumflutt eða endurflutt yfir 1 klst. 3 einingar

Fléttuþættir eða annað hljóðvarpsefni að 1 klst. 1 eining

Erlent efni talsett og sýnt í sjónvarpi 1 eining fyrir hverjar 60 mín.
 - þáttaseríur geta þó að hámarki gefið 3 einingar

Talsett kvikmynd að lágmarki 60 mín. sýnd í sjónvarpi 3 einingar

1. **gr. Úthlutun.**Úthlutun til rétthafa miðast við næstliðið almanaksár og skal að jafnaði lokið fyrir 1. júní ár hvert. Úthlutun fer fram með þeim hætti að leikstjóri sem telur sig eiga rétt á greiðslum úr sjóðnum fyllir út eyðublað, sem aðgengilegt er á heimasíðu FLÍ. Þar komi fram allar helstu upplýsingar um verk það sem er andlag umsóknar. Stjórn FLÍ ber að halda til haga greiðslum til leikstjóra, sem eiga rétt skv. listum þeim sem aflað er hjá ljósvakamiðlum um útsent efni, og leitast við að koma þeim greiðslum til skila þó ekki hafi borist umsókn um viðkomandi verk. Slíkar greiðslur skulu fyrnast þegar fjögur ár eru liðin frá auglýsingu úthlutunar og að því liðnu renna í félagssjóð FLÍ.
2. **gr. Gagnaöflun.**Stjórn FLÍ gerir samkomulag við þá sem reka hljóðvarps- og sjónvarpsmiðla, t.d. RÚV ohf, Sýn, Símann og aðrar helstu sjónvarps- og útvarpsstöðvar um að veita upplýsingar um útsendingar verka sem reglur þessar ná til á viðkomandi almanaksári. Í upplýsingum skulu koma fram nafn leikstjóra, heiti verka, útsendingartími og lengd í mínútum.
3. **gr. Umsýsla.**Stjórn FLÍ annast alla umsýslu IHM-sjóðs FLÍ og skal standa aðalfundi FLÍ skil á stöðu sjóðsins, tekjum frá IHM og ráðstöfun til rétthafa, ásamt kostaðarhlutdeild FLÍ, skv. góðum reikningsskilavenjum. Raunkostnaður umsýslu vegna meðferðar tekna frá IHM skal greiddur af óskiptu framlagi frá IHM til FLÍ. Umsýslukostnaður skal þó aldrei nema stærri hluta en 20% af heildartekjum sjóðsins.
4. **gr. Endurskoðunarákvæði.**Reglur þessar skulu endurskoðaðar eftir fyrstu úthlutun á grundvelli þeirra. Eftir það skulu þær endurskoðaðar á að minnsta kosti þriggja ára fresti.

*Reglur þessar voru upphaflega samþykktar á stjórnarfundi 27. ágúst 2020 en endurskoðaðar að lokinni úthlutun 2020 og samþykktar svo breyttar á stjórnarfundi FLÍ 28. október 2020.*